ROZHODUTIE KOMISIE
z 26. júla 2004
ustanovujúce zoznam schválených stredísk na odber semena pre dovozy semena koní z tretích krajín
(oznámené pod číslom dokumentu K(2004) 2511)
(Text s významom pre EHP)
(2004/616/ES)
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 92/65/EHS z 13. júla 1992 ustanovujúce požiadavky na zdravotný stav zvierat upravujúce obchod v spoločenstve a dovozy do spoločenstva zvierat, semena, vajíčok a embryí, ktoré nepodliehajú požiadavkám na zdravotný stav zvierat stanovenými špecifickými predpismi spoločenstva, uvedenými v prílohe A časť I smernice 90/425/EHS (1), najmä na jeho článok 17 ods. 3,
keďže:
(1)
Rozhodnutie Komisie 2000/284/ES z 31. marca 2000 ustanovujúce zoznam schválených stredísk na odber semena pre dovozy semena koní z tretích krajín a meniace a doplňujúce rozhodnutia 96/539/ES a 95/540/ES (2) bolo niekoľkokrát zmenené a doplnené.
(2)
Prijatím rozhodnutia 2004/211/ES zo 6. januára 2004 stanovujúceho zoznam tretích krajín a ich územných celkov, z ktorých členské krajiny povoľujú dovoz živých koní a semena, vajíčok a embryí z druhov koní, a meniaceho a doplňujúceho rozhodnutia Komisie 93/195/EHS a 94/63/ES (3), bol zmenený právny základ súpisu tretích krajín a ich rajonizáciu pre dovozy tak živých koní, ako aj ich odvodených produktov.
(3)
Od vstupu smernice 2004/68/ES do platnosti je zoznam stredísk pre odber semena, z ktorých môže členský štát povoliť dovoz semena koní, pochádzajúceho z tretích krajín, zmenený a doplnený v súlade s druhým až štrvtým pododsekom článku 17 ods. 3 písm. b) smernice 92/65/EHS a je k dispozícii verejnosti na internetovej stránke Komisie.
(4)
Okrem toho, sa tretie krajiny, oznamujúc Komisii schválenie stredísk pre odber semena na vývozy semena koní do spoločenstva, riadia novými postupmi a poskytujú informácie o vykonanom schválení v štandardizovanom formáte.
(5)
Príslušné orgány Kanady a Nového Zélandu oficiálne informovali Komisiu o schválení dvoch, resp. jedného z dodatočných stredísk na odber semena koní v súlade s ustanoveniami smernice 92/65/EHS.
(6)
Navyše, príslušné orgány Spojených štátov amerických oficiálne informovali Komisiu o schválení v súlade s ustanoveniami smernice 92/65/EHS, 12 dodatočných stredísk pre odber semena koní, odňatí schválenia pre strediská 02AZ001-EQS, 00TX003-EQS, 02TX018-EQS a 03TX001-EQS a o zmene určitých údajov jedného zo schválených stredísk.
(7)
Je nevyhnutné opraviť ISO kód krajiny pre Srbsko a Čiernu Horu a podľa toho zmeniť umiestnenie tejto krajiny v zozname.
(8)
Je nevyhnutné zohľadniť pristúpenie nových členských štátov k spoločenstvu 1. mája 2004.
(9)
Je nevyhnutné zohľadniť príslušné dohody spoločenstva s určitými tretími krajinami.
(10)
V záujme zrozumiteľnosti a racionálnosti by malo byť rozhodnutie 2000/284/ES zrušené a nahradené.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty schvália dovozy semena koní odobraného v strediskách uvedených v zozname v prílohe tohto rozhodnutia za predpokladu, že spĺňajú požiadavky stanovené v článku 4 rozhodnutia 2004/211/ES.
2. Semeno, ako je uvedené v odseku 1, musí byť odobrané po dátume schválenia strediska príslušnými národnými orgánmi príslušnej tretej krajiny.
3. Aktualizácie zoznamu uvedeného v prílohe, vykonané v súlade s postupmi stanovenými v článku 17 ods. 3 písm. b) smernice 92/65/EHS, budu zverejnené na internetovej stránke Komisie.
Článok 2
Rozhodnutie Komisie 2000/284/ES sa ruší.
Odvolávky k zrušenému rozhodnutiu budú interpretované ako odvolávky k tomuto rozhodnutiu.
Článok 3
Toto rozhodnutie je adresované členským štátom.
V Bruseli 26. júla 2004